Erklæringer: Europa-Parlamentets og Rådets forordning om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (førstebehandling) — Vedtagelse af den lovgivningsmæssige retsakt

(2018/C 267 I/01)

Fælles erklæring om dechargeproceduren og datoen for vedtagelse af de endelige EU-regnskaber

Europa-Parlamentet, Rådet og Kommissionen vil — i samarbejde med Den Europæiske Revisionsret — fastlægge en pragmatisk tidsplan for dechargeproceduren.

I denne forbindelse bekræfter Kommissionen, at den vil bestræbe sig på at vedtage EU's konsoliderede årsregnskab for regnskabsåret 2017 senest den 30. juni 2018, forudsat at Den Europæiske Revisionsret forelægger alle resultater vedrørende pålideligheden af disse EU-regnskaber og alle konsoliderede enheders regnskaber senest den 15. maj 2018 og sit udkast til årsberetning senest den 15. juni 2018.

Kommissionen bekræfter også, at den vil bestræbe sig på at afgive sine svar vedrørende Den Europæiske Revisionsrets årsberetning for regnskabsåret 2017 senest den 15. august 2018, forudsat at Den Europæiske Revisionsret forelægger sine udkast til bemærkninger til Kommissionen senest den 1. juni 2018.

ERKLÆRINGER FRA KOMMISSIONEN

Erklæring vedrørende artikel 38 Offentliggørelse af oplysninger om modtagere og andre oplysninger

Kommissionen agter gennem netværk med medlemsstaterne at støtte udvekslingen af god praksis med hensyn til offentliggørelsen af oplysninger om modtagere af EU-midler, som gennemføres ved delt forvaltning. Kommissionen vil tage behørigt hensyn til de indhøstede erfaringer med henblik på udarbejdelsen af den næste flerårige finansielle ramme.

Erklæring fra Kommissionen vedrørende FFR (fælles regelsæt)

Kommissionen understreger vigtigheden af i den flerårige finansielle ramme for perioden efter 2020 at komme nærmere opstillingen af et fælles regelsæt for den samme type operationer, uanset måden, hvorpå disse operationer gennemføres.

Erklæring fra Kommissionen vedrørende artikel 234, stk. 1, vedrørende oprettelsen af tematiske trustfonde

Til trods for de bekymringer, som Kommissionen gav udtryk for under forhandlingerne, fastsættes det i finansforordningens artikel 234, stk. 1, at enhver afgørelse om oprettelsen af tematiske EU-trustfonde skal forelægges Europa-Parlamentet og Rådet til godkendelse. Efter Kommissionens opfattelse falder en sådan afgørelse ind under artikel 317 i TEUF, eftersom den vedrører gennemførelsen af budgettet. Den kontrol, der tilsigtes fra Europa-Parlamentets og Rådets side med udøvelsen af Kommissionens gennemførelsesbeføjelser, er ikke hjemlet i forordning (EU) nr. 182/2011 (1) og ville være i modstrid med såvel artikel 291 i TEUF som nævnte forordning. Kommissionen forbeholder sig derfor sine rettigheder.

Erklæring fra Kommissionen vedrørende artikel 247 Integreret regnskabs- og ansvarlighedsrapportering

Kommissionen agter at fremlægge den langsigtede prognose for fremtidige ind- og udbetalinger over de næste fem år inden for budgetproceduren sammen med ændringsskrivelsen til budgetforslaget.

Erklæring vedrørende artikel 266 Særlige bestemmelser vedrørende byggeprojekter

Kommissionen og Tjenesten for EU's Optræden Udadtil agter i forbindelse med det i artikel 266 omhandlede arbejdsdokument at oplyse Europa-Parlamentets og Rådet om ethvert salg og erhvervelse af bygninger, herunder sådanne, som ligger under tærsklen i nævnte artikel.

Erklæring fra Kommissionen vedrørende fremtidige revisioner af finansforordningen (konsekvensanalyse)

Kommissionen understreger, at finansforordningen indeholder de generelle regler og værktøjer for gennemførelsen af udgiftsprogrammerne. Revision af lovgivningen har derfor ingen direkte økonomiske, miljømæssige eller sociale virkninger, som med fordel kunne gøres til genstand for en konsekvensanalyse. Værditilvæksten i konsekvensanalyser opstår, når der træffes et politisk valg vedrørende bestemte udgiftsprogrammer, som skal overholde den reguleringsmæssige ramme, som er givet ved finansforordningen. Kommissionen bekræfter, at de krævede konsekvensanalyser vil blive foretaget ved udarbejdelsen af de pågældende programmer.

Kommissionen agter endvidere at videreføre sin praksis med målrettede og offentlige høringer af alle interessenter og den bredere offentlighed. I tillæg til resultaterne af disse høringer agter Kommissionen i begrundelsen til fremtidige revisioner også at redegøre for, hvordan den har taget hensyn til relevante evalueringer af de af finansforordningens regler eller værktøjer til gennemførelse af programmer, som den foreslår at ændre.

Erklæring fra Europa-Kommissionen vedrørende artikel 272, stk. 8

Kommissionen finder, at hvis en lokal aktionsgruppe udfører opgaverne i artikel 34, stk. 3, første afsnit, litra a)-g), i forordning (EU) nr. 1303/2013 som ændret ved nærværende forordning, er det ikke påkrævet, at den pågældende lokale aktionsgruppe udpeges som bemyndiget organ. I sådanne tilfælde skal den endelige kontrol af støtteberettigelsen af operationerne før disses godkendelse imidlertid fortsat ligge hos forvaltningsmyndigheden, medmindre denne opgave formelt delegeres til den lokale aktionsgruppe. I så fald udpeges den lokale aktionsgruppe som bemyndiget organ og udfører den pågældende opgave under forvaltningsmyndighedens endelige ansvar, jf. artikel 123, stk. 6, i forordning (EU) nr. 1303/2013 for så vidt angår fondene og EHFF eller artikel 66, stk. 2, i forordning (EU) nr. 1305/2013 for så vidt angår ELFUL.

Erklæring fra Europa-Kommissionen vedrørende artikel 272, stk. 14, litra a)

Kommissionen bekræfter, at de af reglerne om forvaltning og kontrol, jf. artikel 40, stk. 1 og 2, i forordning (EU) nr. 1303/2013, som finder anvendelse på tidspunktet for undertegnelsen af finansieringsaftalen, fortsat finder anvendelse på finansielle instrumenter som omhandlet i artikel 39 i forordning (EU) nr. 1303/2013, som er oprettet ved en finansieringsaftale, der er undertegnet før nærværende forordnings ikrafttrædelse. Denne undtagelse er allerede hjemlet i den retlige ramme ved artikel 40, stk. 2a, i forordning (EU) nr. 1303/2013 og omfatter disse instrumenters samlede løbetid, herunder eventuelle ændringer af den oprindelige finansieringsaftale, som kan omfatte yderligere bidrag.

Erklæring fra Europa-Kommissionen vedrørende artikel 272, stk. 16, litra a)

Kommissionen beklager ændringen af artikel 42, stk. 3, i forordning (EU) nr. 1303/2013, eftersom den vil betyde, at større beløb fra EU-budgettet bliver indbetalt på spærrede konti. Støtteberettigede udgifter, som ikke anvendes i programmeringsperioden og indbetales på en spærret konto, indebærer en væsentlig undtagelse fra reglerne på samhørighedspolitikkens område, eftersom det er i strid med det grundlæggende princip om, at støtte under samhørighedspolitikken bør gennemføres og regnskabsføres på tidspunktet for programmernes afslutning. Desuden medfører det praktiske problemer med gennemførelsen, som navnlig vedrører indberetning og revision af beløb, der er indbetalt på spærrede konti.

Erklæring fra Europa-Kommissionen vedrørende artikel 272, stk. 26, litra a) og e)

Kommissionen gentager, at uanset de lovgivningsmæssige ændringer vedrørende bestemmelser, som finder anvendelse på operationer, der genererer nettoindtægter efter deres afslutning, indebærer princippet om forsvarlig økonomisk forvaltning — jf. denne forordnings artikel 33 — at forvaltningsmyndighederne indfører passende ordninger for at undgå overfinansiering af sådanne operationer, herunder når disse operationer er omfattet af statsstøtte eller genererer besparelser på driftsomkostningerne. Dette bør især være tilfældet for operationer med samlede støtteberettigede omkostninger på over 1 000 000 EUR, hvor modtageren ikke er en SMV.

Erklæring fra Europa-Kommissionen vedrørende artikel 273

De minimis-bestemmelserne vedrørende statsstøtte er fastlagt i forordninger, som Kommissionen har vedtaget på grundlag af artikel 108, stk. 4, i TEUF i henhold til de beføjelser, som Rådet har tillagt den ved artikel 109 i TEUF (gennem Rådets forordning (EU) 2015/1588).

Foranstaltninger, som ikke overstiger loftet i de minimis-forordningerne (i de fleste tilfælde 200 000 EUR pr. virksomhed over en treårig periode), skønnes ikke at påvirke samhandelen mellem medlemsstaterne. De kan derfor iværksættes uden at være omfattet af forbuddet mod statsstøtte, jf. artikel 107, stk. 1, i TEUF.

Med de minimis-bestemmelserne sigtes der mod at finde den rette balance mellem forenkling og undgåelse af konkurrenceforvridning på det indre marked, hvor medlemsstaternes finansielle kapacitet til at støtte deres økonomier er forskellig. De minimis-støttebeløbet er sat så lavt, at det med sikkerhed kan antages, at støtte under dette niveau ikke vil påvirke samhandelen mellem medlemsstaterne.

Kommissionen overvejer ikke på nuværende tidspunkt at ændre de minimis-bestemmelserne med henblik på alvorlige økonomiske undtagelsestilfælde. Kommissionen minder imidlertid om, at den tidligere har truffet særlige foranstaltninger for at tillade statsstøtte som afhjælp ved alvorlige forstyrrelser i medlemsstaternes økonomi. Til imødegåelse af finanskrisens virkninger på realøkonomien vedtog den for eksempel den såkaldte »midlertidige ramme«, som anvendtes fra december 2009 til december 2011 og bl.a. gav mulighed for støtte på op til 500 000 EUR pr. virksomhed. Kommissionen forbeholder sig muligheden for om nødvendigt at træffe sådanne foranstaltninger i henhold til artikel 107, stk. 3, litra b), i TEUF.

(1) Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).